ПАРЛАМЕНТАРНИ ОДБОР ЗА СТАБИЛИЗАЦИЈУ И ПРИДРУЖИВАЊЕ

ЕВРОПСКА УНИЈА - СРБИЈА

Четврти састанак

7-8. октобар 2015. године

Стразбур

НАЦРТ ДЕКЛАРАЦИЈЕ И ПРЕПОРУКА

Парламентарни одбор за стабилизацију и придруживање Европске уније и Србије (ПОСП) одржао је свој четврти састанак од 7-8. октобра 2015. године у Стразбуру. Састанку су копредседавали Игор ШОЛТЕС , испред делегације Европског парламента, и Владимир ОРЛИЋ, испред делегације Народне скупштине Републике Србије

У размени ставова са Одбором учествовали су:

* г. Николас ШМИТ, министар за рад, запошљавање социјалну и солидарну економију, у име званичног председавања Луксембурга Савету ЕУ,
* r. Жан-Ерик ПАКЕ, директор за Западни Балкан, Генералног директората за суседску политику и преговоре о проширењу, у име Европске Комисије,
* гђа Ксенија МИЛЕНКОВИЋ, директор (вршилац дужности) Канцеларије за европске интеграције, у име Владе Републике Србије

Чланови Парламентарног одбора за стабилизацију и придруживање разматрали су следеће теме:

• Актуелно стање приступних преговора и односа ЕУ-Србија;

• Избегличка криза са којом се суочава ЕУ и Србија;

• Дијалог о нормализацији односа између Београда и Приштине;

• Стање у области запошљавања укључујући и реформу закона о раду и смањења у јавном сектору ;

• Заштита људских права и слобода, укључујући и слободу медија.

Парламентарни одбор за стабилизацију и придруживање, у складу, са Правилом 7 Пословника и Чланом 125 Споразума о стабилизацији и придруживањуи Европске уније и Србије, упућује следећу Декларацију и Препоруке Савету за стабилизацију и придруживање и институцијама Србије и Европске Уније:

1. Поздравља крупне кораке које је Србија направила у циљу отварања првих преговарачких поглавља; охрабрује власти да наставе са спровођењем реформи у циљу јачања раста и запошљавања; позива на спровођење усвојених планова активности и мера и стога позива државе чланице ЕУ да дају своју сагласност за отварање првих преговарачких поглавља до краја ове године, узимајући у озбир недавни развој догађаја и испуњење препорука Европске комисије;

2. Веома поздравља даље кораке предузете у циљу нормализације односа између Београда и Приштине и резултате остварене током последње рунде дијалога одржаног уз посредство ЕУ; позива обе стране учеснице дијалога да у потпуности спроведу постигнуте споразуме и траже од Европске комисије и Европске службе за спољне послове (ЕЕАС) да наставе своју улогу посредника у дијалогу између Београда и Приштине;

3. Поздравља резултате Бечке конференције лидера ЕУ и Западног Балкана која је организована у оквиру „Берлинског процеса“ са циљем стимулисања процеса проширења, успостављање будућих ТЕН-Т коридора кроз Србију и друге земље Западног Балкана као ефикасног средства за јачање регионалне сарадње и стабилности; изражава подршку Форуму цивилног друштва Западног Балкана који се састао упоредо са самитом влада ради давања низа препорука које се односе између осталог на регионалну сарадњу, запошљавање младих, медијске слободе, и неопходност већег укључивања цивилног друштва и позива на адекватан наставак његовог спровођења до конференције у Паризу 2016. године;

4. Подстиче Србију да настави да игра позитивну улогу у регионалној сарадњи, поздравља добар политички дијалог између Србије и БиХ, у оквиру којег је, између осталог, председник Владе Србије присуство комеморацији у Сребреници, а сва три члана Председништва БиХ посетила Београд; изражава снажну подршки иницијативи РЕКОМ-а и позива српске власти да предузму позитивне кораке са владама у региону у циљу спровођења ове иницијативе у пракси;

5. Поздравља спремност ЕУ да повећа хуманитарну и финансијску помоћ Србији како би јој помогла да се избори са сталним и неизмерним избегличким притисцима, као и покретање механизма цивилне заштите; позива на даљу подршку у том погледу; апелује на државе чланице ЕУ да приступе решавању актуелне избегличке кризе на координисан начин и уз потпуно укључивање земаља које су у процесу придруживања, а које су погођене великим приливом избеглица; поздравља брзу хуманитарну реакцију Србије и значајне активности предузете да би се обезбедила најбоља могућа склоништа за хиљаде избеглица на својој територији;

6. Потврђује значај слободе изражавања и слободних медија и снажно подржава непристрасност, професионализам и новинарску етику; са забринутошћу констатује тврдње о ауто-цензури у медијима и констатује несразмерност између ставова којима се подржава власт и оних којима се она критикује; позива на унапређење културе новинарства и јачање саморегулативног система и доследности у раду Републичке регулаторне агенције у циљу спречавања таблоидизације медија и констатује значај заштите података и приступа информацијама у оквом контексту; позива да се темељно истраже сви напади на новинаре који су се догодили у прошлости и пружи трајна безбедност новинарима; изражава увереност да ће потпуно спровођење сета медијских закона, транспарентност у погледу власништва медија, јасне смернице у вођење рекламних кампања и куповине медијског времена и даља приватизација медија у значајној мери унапредити свеукупно стање; истиче да слобода медија треба да се процењује на основу тога да ли грађани имају могућност да примају непристрасне и објективне информације, укључујући и оне које критикују владу и да ли су алтернативни извори информисања уопште доступни;

7. Позива на даље извршавање Акционог плана за спровођење Националне стратегије реформе правосуђа за период 2013-2018. године, као и на започињање рада на измени Устава којим би се побољшао положај правосуђа уколико то предложе независни експерти програма TAIEX, као и на изменама законодавства којима ће се унапредити квалитет и доследност судске праксе и образовање у судству; констатује нагомилане нерешене судске предмете и снажно подржава брже решавање судских предмета у складу са програмом Врховног касационог суда за смањење броја нерешених предмета;

8. Поздравља економске реформе које су побољшале буџетску ситуацију у Србији и позива Комисију да настави да пружа подршку влади у спровођењу њених планова за даље реформе; изражава подршку властима у Србији у њиховим настојањима да смање број запослених у јавном сектору;

9. Поздравља рад Канцеларије заштитника грађана укључујући и сарадњу са Народном скупштином и допринос побољшању правног оквира, одговорности и транспарентности државних органа; истиче значај пуног поштовања независности Заштитника грађана; истиче да Канцеларија заштитиника грађана игра суштинску улогу у одржавању ефикасног система контроле рада владе и државних институција и да јој се сходно томе мора пружити сва неопходна подршка како би вршила своје дужности;

10. Констатује значајну разлику у ставовима у погледу санкција према Русији и у погледу војних вежби са овом земљом и позива Србију да се постепено усклади са заједничком спољном и безбедносном политиком ЕУ и охрабрује остварен већи степен усклађености и учешће у цивилним и војним мисијама ЕУ;

11. Поздравља чињеницу да је Београдска парада поноса мирно организована други пут за редом уз пуно поштовање људских права и слобода и постојећих закона, као и чињеницу да је Парада поноса Ромске заједнице организована без проблема по први пут; похваљује рад владе на Националној стратегији за спречавање и заштиту од дискриминације из 2013. године и акциони план за њену примену из 2014. године и позива српске влеасти да наставе да га спроводе; охрабрује српске власти да одлучно размотре злочине из мржње против ЛГБТИ особа;

12. Поздравља одлуку Европске Комисије да прихвати коначне нацрте акционих планова за поглавља 23 и 24, подсећа на значај специјализованог акционог плана за националне мањине, ефикасност процеса израде нацрта и спровођење; констатује значај очувања оствареног степена мањинских права, посебно у области образовања и званичне употребе језика; констатује значај очувања локалних медија који емитују програм на мањинским језицима у процесу приватизације медија који је у току;

13. Позива на јачање улоге Народне скупштине Републике Србије, као врховног представничког тела грађана. Посебно истиче неопходност јачања њене контролне функције. Охрабрује Парламент да настави да развија аргументоване дебате и омогући редовну комуникацију са грађанима и цивилним друштвом као неизоставним предусловом за успешан процес приступања Србије ЕУ.